Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea qed tippreżenta inizjattiva biex testendi l-lista tar-reati tal-UE għad-diskors ta' mibegħda u għar-reati ta' mibegħda, kif imħabbar mill-President von der Leyen fid-diskors tagħha dwar l-Istat tal-Unjoni tal-2020. Id-diskors ta' mibegħda u r-reati ta' mibegħda raw żieda qawwija fl-Ewropa kollha u saru fenomenu partikolarment serju u inkwetanti – offline u online. Hija meħtieġa azzjoni komuni tal-UE biex tiġi indirizzata din l-isfida għall-UE kollha. Madankollu, bħalissa ma hemm l-ebda bażi ġuridika biex id-diskors ta' mibegħda u r-reati ta' mibegħda jiġu kriminalizzati fil-livell tal-UE. Il-lista eżistenti ta' reati tal-UE fit-Trattat dwar il-Funzjonament tal-Unjoni Ewropea (TFUE) jeħtieġ li tiġi estiża biex tiżgura regoli komuni minimi dwar kif jiġu definiti r-reati kriminali u s-sanzjonijiet applikabbli fl-Istati Membri kollha tal-UE. L-inizjattiva tal-lum hija l-ewwel pass fil-proċess tal-estensjoni tal-lista tar-reati tal-UE. Il-pass li jmiss ikun li l-Istati Membri japprovaw l-inizjattiva, qabel ma l-Kummissjoni tkun tista' tippreżenta proposta leġiżlattiva. Il-Viċi President għall-Valuri u t-Trasparenza, Věra Jourová qalet: “Il-mibegħda m'għandhiex post fl-Ewropa. Tmur kontra l-valuri u l-prinċipji fundamentali tagħna. Neħtieġu azzjoni tal-UE biex niżguraw li l-mibegħda tiġi kriminalizzata bl-istess mod kullimkien fl-Ewropa.” Il-Kummissarju għall-Ġustizzja, Didier Reynders, qal: “Neħtieġu rispons qawwi għall-isfidi li jirriżultaw mid-diskors ta' mibegħda u mir-reati ta' mibegħda madwar l-UE: issa u fil-futur. L-inizjattiva tal-lum hija pass importanti lejn rispons Ewropew aktar effettiv għal theddid bħal dan kontra l-pluraliżmu u l-inklużività. Mhux se nħallu fenomenu bħal dan idgħajjef id-demokraziji tagħna.” L-elementi prinċipali tal-Komunikazzjoni huma: L-inizjattiva tal-lum tistabbilixxi l-evidenza għall-estensjoni tal-lista tar-reati tal-UE għad-diskors ta' mibegħda u għar-reati ta' mibegħda fid-dawl tal-kriterji stabbiliti fl-Artikolu 83(1) TFUE: Il-passi li jmiss Il-Kunsill jeħtieġ li jadotta unanimament, wara li jikseb il-kunsens tal-Parlament Ewropew, deċiżjoni li tidentifika d-diskors ta' mibegħda u r-reati ta' mibegħda bħala qasam ieħor tal-kriminalità li jissodisfa l-kriterji stabbiliti fl-Artikolu 83(1) tat-TFUE. Wara li jsir hekk, il-Kummissjoni tista' tipproponi l-adozzjoni ta' leġiżlazzjoni li tistabbilixxi regoli minimi dwar id-definizzjonijiet u s-sanzjonijiet tad-diskors ta' mibegħda u r-reati ta' mibegħda li għandhom jiġu adottati mill-Parlament Ewropew u mill-Kunsill f'konformità mal-proċedura leġiżlattiva ordinarja. Sfond L-istudju estern ippubblikat illum jikkonferma l-iskala u x-xejra inkwetanti tad-diskors ta' mibegħda u tar-reati ta' mibegħda. Iż-żieda fil-livell ta' mibegħda murija kontra, pereżempju, ir-Rom, il-Lhud, il-Musulmani u l-persuni ta' oriġini Ażjatika, jew dawk meqjusa bħala ta' tali oriġini, inklużi attakki u swat razzisti, bullying vjolenti, theddid u abbuż razzist żdiedet matul il-pandemija. Is-sorsi sabu li 52% tan-nisa żgħażagħ u tal-bniet esperjenzaw vjolenza online, inkluż theddid u fastidju sesswali, filwaqt li l-persuni b'diżabilità huma aktar f'riskju li jkunu vittmi ta' reati vjolenti, inklużi reati ta' mibegħda, minn persuni oħra, u li jingħataw fastidju. Id-diskors ta' mibegħda u r-reati ta' mibegħda jmorru kontra l-valuri fundamentali Ewropej stabbiliti fl-Artikolu 2 tat-Trattat dwar l-UE. Skont l-Artikolu 83(1) tat-Trattat dwar il-Funzjonament tal-UE (“TFUE”), il-Parlament Ewropew u l-Kunsill jistgħu jistabbilixxu regoli minimi dwar id-definizzjoni ta' reati kriminali u sanzjonijiet f'oqsma ta' kriminalità partikolarment serja b'dimensjoni transfruntiera. Dawn l-oqsma huma, pereżempju, it-terroriżmu, it-traffikar tal-bnedmin u l-isfruttament sesswali tan-nisa u t-tfal. Abbażi tal-iżviluppi fil-kriminalità, il-Kunsill jista' jadotta deċiżjoni li tidentifika oqsma oħra, bħal dawn, li tippermetti lill-Kummissjoni — fit-tieni pass — tipproponi qafas robust biex jiġu indirizzati d-diskors ta' mibegħda u r-reati ta' mibegħda fil-livell tal-UE. Fil-livell tal-UE, diġà hemm fis-seħħ qafas għal rispons komuni b'saħħtu għad-diskors ta' mibegħda u għar-reati ta' mibegħda b'xejra razzista u ksenofobika permezz tad-Deċiżjoni Qafas tal-Kunsill dwar il-ġlieda kontra ċerti forom u espressjonijiet ta' razziżmu u ksenofobija permezz tal-liġi kriminali. Id-Deċiżjoni Qafas għandha l-għan li tiżgura li manifestazzjonijiet serji ta' razziżmu u ksenofobija jkunu punibbli b'sanzjonijiet kriminali effettivi, proporzjonati u dissważivi madwar l-UE kollha. Dan jirrikjedi li l-Istati Membri jikkriminalizzaw id-diskors ta' mibegħda, jiġifieri l-inċitament pubbliku għall-vjolenza jew għall-mibegħda, għal raġunijiet ta' razza, kulur, reliġjon, dixxendenza jew oriġini nazzjonali jew etnika. Dan jirrikjedi wkoll li l-Istati Membri jiżguraw, għal reati oħra li mhumiex id-diskors ta' mibegħda, li motivazzjonijiet razzisti u ksenofobiċi jitqiesu bħala ċirkostanza aggravanti, jew inkella li dawn il-motivazzjonijiet ikunu jistgħu jitqiesu fl-għoti tal-pieni. Il-Kummissjoni tappoġġa l-isforzi tal-Istati Membri biex jimplimentaw b'mod effettiv id-Deċiżjoni Qafas permezz tal-ħidma tal-Grupp ta' Livell Għoli dwar il-ġlieda kontra r-Razziżmu u l-Ksenofobija u forom oħra ta' intolleranza. L-inizjattiva tal-lum hija parti minn sett usa' ta' azzjonijiet tal-UE għall-ġlieda kontra d-diskors ta' mibegħda illegali u l-ideoloġiji estremisti vjolenti u t-terroriżmu online, bħall-Kodiċi ta' Kondotta tal-UE dwar il-ġlieda kontra d-diskors ta' mibegħda online illegali, l-Att dwar is-Servizzi Diġitali propost, ir-Regolament dwar l-indirizzar tal-kontenut terroristiku online u l-Forum tal-UE dwar l-Internet. Din l-inizjattiva se tappoġġa l-Pjan ta' azzjoni tal-UE għall-ġlieda kontra r-razziżmu 2020-2025 u l-Istrateġija tal-UE dwar il-ġlieda kontra l-antisemitiżmu u s-sostenn tal-ħajja Lhudija, kif ukoll l-Istrateġija dwar l-Ugwaljanza bejn il-Ġeneri 2020-2025 Għal Aktar Informazzjoni Komunikazzjoni Anness tal-Komunikazzjoni Studju li jappoġġa t-tħejjija tal-inizjattiva tal-Kummissjoni Skeda informattiva — Kif tista' tiġi estiża l-lista tar-reati tal-UE: Pass pass Paġna web